Document ID: 32006L0129

ΟΔΗΓΊΑ 2006/129/ΕΚ ΤΗΣ ΕΠΙΤΡΟΠΉΣ
της 8ης Δεκεμβρίου 2006
για την τροποποίηση και τη διόρθωση της οδηγίας 96/77/ΕΚ της Επιτροπής σχετικά με τη θέσπιση ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που μπορούν να χρησιμοποιούνται στα τρόφιμα τα οποία προορίζονται για την ανθρώπινη διατροφή (1), και ιδίως το άρθρο 3 παράγραφος 3 στοιχείο α),
Μετά από διαβούλευση με την Επιστημονική Επιτροπή Τροφίμων και την Ευρωπαϊκή Αρχή για την Ασφάλεια των Τροφίμων (ΕΑΑΤ),
Εκτιμώντας τα ακόλουθα:
(1)
Η οδηγία 96/77/ΕΚ της Επιτροπής, της 2ας Δεκεμβρίου 1996, σχετικά με τη θέσπιση ειδικών κριτηρίων καθαρότητας για τα πρόσθετα τροφίμων πλην των χρωστικών και των γλυκαντικών υλών (2), ορίζει τα κριτήρια καθαρότητας για ορισμένα πρόσθετα τροφίμων που αναφέρονται στην οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (3).
(2)
Κρίνεται σκόπιμο να αποσυρθούν τα κριτήρια καθαρότητας για τις ουσίες E 216 p-υδροξυβενζοϊκό προπύλιο και E 217 άλας με νάτριο του p-υδροξυβενζοϊκού προπυλίου, η χρήση των οποίων ως πρόσθετων τροφίμων δεν επιτρέπεται πλέον.
(3)
Ορισμένες γλωσσικές εκδόσεις της οδηγίας 96/77/ΕΚ περιέχουν λάθη ως προς τις ακόλουθες ουσίες: E 307 άλφα-τοκοφερόλη, E 315 ερυθορβικό οξύ, E 415 ξανθανικό κόμμι. Τα εν λόγω λάθη πρέπει να διορθωθούν. Επιπλέον, είναι αναγκαίο να ληφθούν υπόψη οι προδιαγραφές και οι αναλυτικές τεχνικές που καθορίζονται στον Codex Alimentarius για τα πρόσθετα, όπως διαμορφώθηκαν από την κοινή επιτροπή εμπειρογνωμόνων για τα πρόσθετα τροφίμων των FAO/WHO (Joint FAO/WHO Expert Committee on Food Additives - JECFA). Συγκεκριμένα κατά περίπτωση, τα ειδικά κριτήρια καθαρότητας προσαρμόστηκαν ώστε να αντικατοπτρίσουν τα όρια των μεμονωμένων βαρέων μετάλλων ενδιαφέροντος. Για λόγους σαφήνειας πρέπει να αντικατασταθεί ολόκληρο το κείμενο ως προς τις εν λόγω ουσίες.
(4)
Πρέπει να τροποποιηθεί το επίπεδο θειικής τέφρας στα κριτήρια καθαρότητας στην ουσία E 472 γ εστέρες του κιτρικού οξέος με μονο- και διγλυκερίδια λιπαρών οξέων, προκειμένου να καλυφθούν τα προϊόντα που έχουν εξουδετερωθεί εν μέρει ή πλήρως.
(5)
Πρέπει να εξασφαλιστεί ότι η ουσία E 559 πυριτικό αργίλιο παράγεται από ακατέργαστο καολινιτικό άργιλο που δεν έχει μολυνθεί από διοξίνες. Επομένως, η παρουσία διοξίνης στον ακατέργαστο καολινιτικό άργιλο πρέπει να περιορίζεται στο χαμηλότερο δυνατό επίπεδο.
(6)
Είναι αναγκαίο να καθοριστούν προδιαγραφές για τα νέα πρόσθετα τροφίμων που εγκρίνονται δυνάμει της οδηγίας 2006/52/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, σχετικά με την τροποποίηση της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών, και της οδηγίας 94/35/ΕΚ για τα γλυκαντικά που προορίζονται να χρησιμοποιηθούν στα τρόφιμα: E 319 τριτοταγής βουτυλο-υδροκινόνη (TBHQ), E 426 ημικυτταρίνη σόγιας, E 462 αιθυλοκυτταρίνη, E 586 4-εξυλορεσορκινόλη, E 1204 πουλουλάνη και το E 1452 οκτενυληλεκτρικό αμυλοαργίλιο.
(7)
Επομένως, η οδηγία 96/77/ΕΚ πρέπει να τροποποιηθεί και να διορθωθεί ανάλογα.
(8)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 96/77/ΕΚ τροποποιείται και διορθώνεται σύμφωνα με το παράρτημα της παρούσας οδηγίας.
Άρθρο 2
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι 15 Φεβρουαρίου 2008. Ανακοινώνουν αμέσως στην Επιτροπή το κείμενο των διατάξεων αυτών και τον πίνακα αντιστοιχίας μεταξύ των εν λόγω διατάξεων και της παρούσας οδηγίας.
Όταν τα κράτη μέλη θεσπίσουν τις εν λόγω διατάξεις, αυτές θα πρέπει να περιέχουν παραπομπή στην παρούσα οδηγία ή θα πρέπει να συνοδεύονται από τέτοια παραπομπή κατά την επίσημη δημοσίευσή τους. Ο τρόπος της παραπομπής αυτής αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 8 Δεκεμβρίου 2006.

Labels: 0
17